送孫巨源
作者：劉攽
朝代：宋

paragraphs: 衰老不擇交，傾懷未嘗悔。
非吾相知心，亦有中獲罪。
誰能若楸柏，雪霜不變改。
自念孤劍心，炯然鎮長在。
識君始恨晚，及此將十載。
相與忘形骸，依然見樂愷。
翔鳳刷羽儀，天真輝文彩。
清泉濬長源，濫觴已自倍。
乘間輒相過，慰我胸傀礧。
使我意軒昂，脫我中心痗。
今君官南州，揚帆盡淮海。
腰綬盤青緺，兒衣間繒綵。
蘭羞當及時，倚門方有待。
一值歸飛鴻，寄聲尚無怠。